jednotné kontaktné miesto pre podniky: podniky budú musieť prichádzať do kontaktu len s jediným dozorným orgánom namiesto 28, čím sa im uľahčí a zlacní podnikanie v rámci EÚ,

Smernica 95/46/ES, hlavný legislatívny nástroj v oblasti ochrany osobných údajov v EÚ, bola míľnikom v histórii ochrany údajov. Jej ciele, ktorými sú zaistenie fungovania jednotného trhu a účinná ochrana základných práv a slobôd fyzických osôb, sú stále aktuálne. Bola však prijatá pred 21 rokmi v čase, keď bol internet ešte len vo svojich počiatkoch. V súčasnom novom a náročnom digitálnom prostredí nie sú existujúce pravidlá ani dostatočne harmonizované, ani dostatočne efektívne na to, aby sa zaistili práva na ochranu osobných údajov.

Napokon sa v navrhovanom nariadení stanovuje, že dozorné orgány budú môcť podnikom, ktoré nedodržiavajú pravidlá EÚ, uložiť pokutu až do výšky 2 % ich celkového ročného obratu.

3.Pripomienky k pozícii Rady

V pozícii Rady sa odráža politická dohoda, ku ktorej dospeli Európsky parlament a Rada počas neformálneho trialógu 15. decembra 2015, a ktorú následne schválila Rada 8. apríla 2016.

Komisia túto dohodu podporuje, pretože je v súlade s cieľmi návrhu Komisie.

Dohoda zachováva charakter právneho nástroja, ktorý navrhla Komisia, a to nariadenie namiesto smernice, ktoré by si vyžadovalo transpozíciu do 28 vnútroštátnych právnych systémov. Takisto zabezpečuje potrebnú úroveň harmonizácie a pritom ponecháva členským štátom manévrovací priestor, pokiaľ ide o stanovenie pravidiel ochrany údajov pre verejný sektor.

V pozícii Rady sa potvrdil prístup Komisie, pokiaľ ide o územnú pôsobnosť nariadenia, ktorá sa bude vzťahovať aj na prevádzkovateľov alebo sprostredkovateľov usadených v tretej krajine, ak ponúkajú tovary alebo služby alebo sledujú správanie sa dotknutých osôb v Únii.

Dohoda v súlade s prístupom Komisie posilňuje zásady spracúvania údajov (napr. minimalizácie údajov) a práva dotknutých osôb tým, že zakotvuje právo na zabudnutie a právo na prenosnosť a ďalej rozvíja existujúce práva, ako je právo na informácie a právo na prístup.

Dohoda takisto zachováva a ďalej rozvíja prístup založený na rizikách, ktorý bol obsiahnutý už v návrhu Komisie a ktorý vyžaduje, aby prevádzkovatelia a v niektorých prípadoch spracovatelia zohľadnili povahu, rozsah, kontext a účely spracúvania, ako aj riziká – rôznej pravdepodobnosti a závažnosti – pre práva a slobody dotknutej osoby. Okrem toho dohoda, ktorú sa podarilo dosiahnuť, pokiaľ ide o mechanizmus „jednotného kontaktného miesta“, je z právneho a inštitucionálneho hľadiska rozumná a podnikom a dotknutým osobám prináša významnú pridanú hodnotu. Mechanizmus bude založený na zásade „najvhodnejšieho orgánu“ na prijatie rozhodnutia a zameria sa len na prípady, ktoré majú významný cezhraničný rozmer. Závery Rady zachovávajú hlavný zjednodušujúci prvok, ktorým je jediné rozhodnutie v celej EÚ a jediný sprostredkovateľ pre podniky a fyzické osoby.

Dohoda ďalej objasňuje a vymedzuje pravidlá týkajúce sa medzinárodných prenosov, napríklad kritériá, ktoré sa majú zohľadniť pri posudzovaní úrovne ochrany v tretej krajine alebo nástroje, ktoré môžu pre medzinárodné prenosy poskytnúť primerané záruky.

Pozíciou Rady sú dozorné orgány splnomocnené ukladať finančné sankcie za porušenie nariadenia až do výšky 2 – 4 % celkového ročného obratu podniku.

V pozícii Rady na rozdiel od návrhu Komisie nezastáva názor, že nariadením sa rozvíja schengenské acquis. Komisia sa preto domnieva, že je v tejto súvislosti potrebné prijať vyhlásenie.

4.Záver

Komisia podporuje výsledky medziinštitucionálnych rokovaní, a preto môže súhlasiť s pozíciou Rady v prvom čítaní.

5.Vyhlásenie Komisie – význam nariadenia pre Schengen

„Komisia vyjadruje poľutovanie nad tým, že odôvodnenia 136, 137 a 138, ktoré súviseli so schengenským acquis, boli z jej pôvodného návrhu vypustené. Komisia sa domnieva, že najmä pokiaľ ide o víza, kontroly hraníc a návrat, všeobecné nariadenie o ochrane údajov predstavuje rozvoj schengenského acquis pre štyri štáty pridružené k vykonávaniu, uplatňovaniu a rozvoju tohto acquis“.